### Resumé

Projektet har til formål at forbedre trafikafviklingen og øge trafiksikkerheden på [adresse], som i dag skaber udfordringer for bilister og øvrige trafikanter. Ved at skabe en klar opdeling mellem trafiktyperne øges fremkommeligheden og risikoen for konflikter reduceres. Tiltagene omfatter et ensartet vejprofil og delte stier, hvilket øger trafiksikkerheden, oversigtsforholdene og en bedre trafikafvikling. Det vil være nødvendigt delvis at fjerne parkering på [adresse], men der er mulighed for at etablere nye p-pladser i nærområdet. Projektet har en anlægsøkonomi på 16,8 mio. kr. og forventes gennemført i 2025- 2026. Der søges anlægsbevilling til projektet.

### Sagsfremstilling

Formålet med projektet er at forbedre trafikafviklingen og øge trafiksikkerheden på [adresse], der i dag opleves som en udfordrende strækning for bilister og øvrige trafikanter. Den nuværende udformning skaber problemer med forsinkelser og uhensigtsmæssige trafiksituationer i forbindelse med overhaling af cyklister og parkeringer langs strækningen. Ved at skabe en klar opdeling mellem trafiktyperne kan fremkommeligheden optimeres, og risikoen for konflikter reduceres, hvilket gavner alle trafikanter.

Parkeringen langs [adresse] bidrager i dag til problemer med trafikafviklingen, da ind- og udkørsler skaber ophobninger og forstyrrer den øvrige trafik. Derfor vil der ske en trafiksanering af vejen og der fjernes nogle af de eksisterende parkeringspladser på strækningen. Der er opmærksomhed på parkeringsudfordringen i [adresse] og derfor foreslås der etableret nye parkeringsmuligheder i nærområdet på [adresse] (sag behandles i andet punkt på dette møde). De tilbageværende pladser på [adresse] reguleres, så der kan parkeres i maksimalt 30 minutter mellem kl. 6 og 17, af hensyn til at imødekomme butikkernes parkeringsbehov. Uden for dette tidsrum vil parkering være ubegrænset. Parkeringsforholdene følges løbende og der vurderes på muligheden for korttidsparkering i sidegaderne hvis behovet opstår.

Projektet omfatter desuden etablering af enkeltrettede delte stier i begge vejsider for at adskille biltrafik fra bløde trafikanter. Denne løsning vil forbedre oversigtsforholdene og sikre en mere ensartet og smidig trafikafvikling.

På arealer hvor det ikke er muligt at etablere parkeringspladser etableres mindre byrum kombineret med busstoppesteder, beplantning og opholdsmuligheder. Disse byrum vil bidrage til at forbedre områdets visuelle udtryk. Der kan genskabes 21 p-pladser fordelt på de tre områder. Se vedhæftede bilag.

Projektets samlede økonomi beløber sig til 16,8 mio. kr., og der er modtaget tilsagn om tilskud på 5,0 mio. kr. fra Vejdirektoratet.

Projektet forventes etableret i 2025-2026. Oversigtskort er vedlagt som bilag.

### Økonomi

#### ![](data:image/jpeg;base64...) Figur 1 Ny/ændring af anlægsbevilling

#### ![](data:image/jpeg;base64...) **Figur 2 Tillægsbevilling til rådighedsbeløb**

**Opsummering af de bevillingsmæssige konsekvenser**
Sagen medfører, at der gives anlægsbevilling og afsættes rådighedsbeløb på 16,8 mio. kr. i udgift til etablering af delte stier langs [adresse] og 5 mio. kr. i indtægt. Udgiften fordeler sig med 4,8 mio. kr. i 2025 og 12,0 mio. kr. i 2026. Udgiften finansieres af Pulje til cykelstier og sikre skoleveje og indtægten er tilskud fra Vejdirektoratet, som modtages ved projektets afslutning.

**Afledt drift:**
På [adresse] er der afledt drift fra 2026 og frem på 80.000 kr. til fejning, vinterbekæmpelse, drift af afvandingskonstruktioner og asfalt.

Afledt drift indgår i budgetlægningen 2026-2029 spor 2 og den samlede politiske prioritering af udvalgenes driftsudfordringer.

**Høring**
Centralt Budget har ingen bemærkninger af bevillingsmæssig karakter.

**Historik**
Teknisk Udvalg drøftede sagen 5. november 2024 i pkt. 216.

### Klima og resiliensvurdering

Projektet vil forbedre trafikafviklingen og trafiksikkerheden for både bilister, cyklister og gående. Når trafikafviklingen forbedres, understøtter det brugen af vejfirkanten, hvilket kan reducere trafikken gennem midtbyen. Ved at skabe en bedre opdeling af trafiktyperne reduceres risikoen for ulykker, hvilket øger sikkerheden for alle trafikanter. Samtidig vil det fremme cykling som transportmiddel.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller

**at** de bevillingsmæssige konsekvenser godkendes, jf. bevillingsskema under afsnittet økonomi.

### Beslutning

Anbefalet.

Ruben Mikkelsen stemte imod, idet han ikke mener at de fremlagte projekter gavner området.